
Относно: Инвестиционно предложение (ИП) „Изграждане на еднофамилна жилищна сграда в урегулиран поземлен имот УПИ VII-392, кв. 48 по плана на с. Подем, общ. Долна Митрополия, обл. Плевен“



УВАЖАЕМА ГОСПОЖО П,

Във връзка с Ваше уведомление с вх. №АО-4639/02.09.2026 г. и допълнителна информация с вх. №АО-4639-1/03.09.2026 г. и вх. №АО-4639-2/11.09.2026 г. на РИОСВ – Плевен, за ИП „Изграждане на еднофамилна жилищна сграда в УПИ VII-392, кв. 48 по плана на с. Подем, общ. Долна Митрополия, обл. Плевен“, на основание чл. 6а, т. 2 от Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони (Наредба за ОС, приета с ПМС №201/31.08.2007 год., с вс. изм. и доп.), Ви уведомявам следното:
ИП „Изграждане на еднофамилна жилищна сграда в УПИ VII-392, кв. 48 по плана на с. Подем, общ. Долна Митрополия, обл. Плевен“ попада в обхвата на чл. 2, ал. 2 от Наредбата за ОС.
1. ИП предвижда изграждането на едноетажна еднофамилна жилищна сграда с открита веранда в УПИ VII-392, кв. 48 по регулационния план на с. Подем, общ. Долна Митрополия, обл. Плевен. Теренът за застрояване е сравнително равен, като сградата ще бъде изпълнена без сутерен и повдигната на около 30 см над прилежащото ниво. Проектните показатели на имота са: плътност на застрояване 10%, Кинт 0.1 и озеленяване 75.5%. Конструкцията на обекта ще бъде стоманен скелет от метални профили 80х80 мм върху стоманобетонен фундамент, а покривът ще се изпълни от метални профили и покривни сандвич панели, отводнени с ПВЦ улуци и водосточни тръби. Транспортният достъп до обекта е осигурен от прилежащата улица от югоизток. Електроснабдяването на имота ще се осъществи въз основа на Становище за условията и начина за присъединяване SAP № IB-33-26-13006 от 27.04.2026 г., издадено от „Електроразпределителни мрежи Запад“ ЕАД. Водоснабдяването ще се реализира съгласно Изходни данни и условия за присъединяване № 78/17.04.2026 г. (Изх. № Т-283/17.04.2026 г.), издадени от „Водоснабдяване и канализация“ ЕООД – Плевен, чрез изграждане на ново сградно водопроводно отклонение (СВО) към второстепенен клон ПЕВП ø 90 между ОК 32 и ОК 30. Формираните битови отпадъчни води ще се отвеждат във водоплътна изгребна яма. Генерираните строителни отпадъци при реализацията на ИП, ще се предават за последващо оползотворяване на лица, притежаващи документи, издадени по реда на чл. 35 от Закона за управление на отпадъците. Формираните отпадъци с битов характер ще се третират съгласно съществуващата сметосъбираща система на община Долна Митрополия.
Съгласно скица №15-66764-24.01.2024 г издадена от АГКК, ПИ с идентификатор 57025.501.392 по КККР на с. Подем, общ. Долна Митрополия, обл. Плевен е с трайно предназначение на територията: Урбанизирана, НТП: Ниско застрояване (до 10 м).
2. ИП не попада в границите на защитени територии по смисъла на Закона за защитените територии.
3. ИП не попада в границите на защитени зони по смисъла на Закона за биологичното разнообразие. Най-близко разположената защитена зона от мрежата НАТУРА 2000 (на около 0.3 км) е:
· BG0000181 „Река Вит”, за опазване на природни местообитания и на дивата флора и фауна, по чл. 6, ал. 1, т. 1 и 2 от ЗБР, обявена със Заповед №РД-324/31.03.2021 г. на МОСВ (обн. ДВ бр. 52/22.06.2021 г.), изменена и допълнена със Заповед №РД-1055/07.11.2022 г. на МОСВ (обн. ДВ бр. 90/11.11.2022 г.).
4. Така описаното ИП не може да бъде отнесено към нито една от позициите на Приложение №1 към чл. 92, т. 1, както и Приложение №2 към чл. 93, ал. 1 на Закона за опазване на околната среда (ЗООС). Същото не представлява разширение или изменение, което може да доведе до значително отрицателно въздействие върху околната среда по смисъла на чл. 93, ал. 1, т. 2 и т. 3 на закона. Предвид това конкретното ИП не попада в обхвата на Глава шеста от ЗООС и не подлежи на регламентираните в закона процедури по оценка на въздействието върху околната среда (ОВОС) или екологична оценка (ЕО).
С оглед гореизложеното, отчитайки местоположението (извън границите на защитени зони от мрежата НАТУРА 2000) и характера на заявеното ИП, при реализацията му няма вероятност от отрицателно въздействие върху защитени зони от мрежата НАТУРА 2000, включително и върху най - близко разположената защитена зона BG0000181 „Река Вит”, по отношение на:
•	Пряко или косвено унищожаване, увреждане или фрагментиране на природни местообитания и местообитания на животни, предмет на опазване в защитена зона BG0000181 „Река Вит”;
•	Трансформация на местообитания на видове, безпокойство или прогонване на видове животни, предмет на опазване;
•	Нарушаване целостта и целите на опазване на защитената зона;
•	Нарушаване кохерентността между съседни защитени зони;
•	Увеличаване на кумулативния ефект, съвместно с други ИП/ППП, вкл. и от същия вид в района върху природни местообитания и местообитания на животни, предмет на опазване в защитена зона BG0000181 „Река Вит”.
В тази връзка и на основание чл. 2, ал. 2 от Наредбата за ОС Ви уведомявам, че преценката на компетентния орган за така заявеното инвестиционно предложение е, че не е необходимо провеждане на процедура по реда на Глава втора от Наредбата за ОС.
Настоящото писмо се отнася само за заявените параметри на инвестиционното предложение и не отменя необходимостта от получаване на съгласувания или разрешителни, предвидени в други закони и подзаконови нормативни актове.
При всички случаи на промяна в параметрите на ИП или на някое от обстоятелствата, при които е издадено настоящото писмо, възложителят е длъжен да уведоми незабавно РИОСВ – Плевен за промените.


С уважение,

